*Izvadak iz teksta:*

*VODIČ O PROVEDBI POSTUPKA IZBORA I IMENOVANJA ČLANOVA ŠKOLSKOG ODBORA i ogledni primjeri za izbor i imenovanje*

*članova školskog odbora*

*Ružica Vukobratović, dipl. iur.*

**Prikaz postupka izbora jednog člana školskog odbora predstavnika radnika**

Ukratko, školska ustanova provodi postupak izbora jednog člana školskog odbora prema odredba Pravilnika o postupku izbora radničkog vijeća.

1. **Prijedlog za izbor predstavnika radnika u školski odbor** mogu podnijeti u pisanom obliku sindikati koji u školskoj ustanovi imaju svoje članove ili najmanje dvadeset posto radnika zaposlenih u školskoj ustanovi. Ovim prijedlogom ovlašteni predlagatelj pokreće postupak izbora jednog člana školskog odbora predstavnika radnika da bi se mogao sazvati skup radnika.
2. Svaki predlagatelj koji će podnijeti listu kandidata, radi formiranja izbornog odbora, u roku od pet radnih dana od dana objavljivanja predlaže u pisanom obliku svog člana i njegovog zamjenika u **izborni odbor.** Predlagatelj je obvezan dostaviti prijedlog ravnatelju školske ustanove i sindikatima koji imaju članove u školskoj ustanovi.
3. Ravnatelj školske ustanove dužan je objaviti prijedlog za izbor predstavnika radnika u školski odbor na oglasnoj ploči škole.
4. **Skup radnika** u ime predlagatelja saziva, uz prethodno savjetovanje s ravnateljem školske ustanove o vremenu i mjestu održavanja, u ime podnositelja prijedloga njegov potpisnik. Na skupu se utvrđuju uvjeti za izbor člana školskog odbora predstavnika radnika i imenuje izborni odbor.
5. **Skup se saziva najranije petnaest dana od dana objave** prijedloga za izbor predstavnika radnika u školskom odboru. Radi formiranja izbornog odbora na skupu radnika svog člana i njegovog zamjenika u izbornom odboru predlaže predlagatelj liste jednog kandidata. Predsjedatelj skupa radnika je potpisnik predlagatelja koji i potpisuje zapisnik sa skupa radnika i objavljuje ga na oglasnoj ploči školske ustanove.
6. **Odluku o provođenju izbora za predstavnika radnika u školski odbor** donosi izborni odbor u roku od pet radnih dana od dana imenovanja na skupu radnika.
7. Prvu sjednicu izbornog odbora saziva član izbornog odbora imenovan od strane predlagatelja. Članovi izbornog odbora između sebe biraju predsjednika običnom većinom glasova od ukupnog broja izbornog odbora. Odlukom o provođenju izbora za predstavnika radnika u školski odbor određuje se vrijeme i mjesto glasovanja (dan, sat, prostorija), rok od pet radnih dana za podnošenje liste jednog kandidata za člana školskog odbora predstavnika radnika.
8. U odluci se obavještavaju radnici koji na dan glasovanja neće biti na radu u školskoj ustanovi da mogu izbornom odboru najkasnije pet radnih dana prije glasovanja podnijeti zahtjev da im se uruči glasački listić i omotnica da mogu glasovati putem pošte.
9. Idućeg radnog dana od dana donošenja odluka o provođenju glasovanja dostavlja se ravnatelju školske ustanove i objavljuje na oglasnoj ploči. Izborni odbor može odlučiti da se glasovanje održi na jednom mjestu, a ako odluči da se održi na dva mjesta ili više imenovat će birački odbor.
10. **Lista kandidata za člana školskog odbora predstavnika radnika**

Predlagatelj liste kandidata za člana školskog odbora predstavnika radnika može biti sindikat, više sindikata zajedno koji imaju članove zaposlene u školskoj ustanovi i svaka skupina od najmanje dvadeset posto radnika. Na svakoj listi predlaže se jedan kandidat. Uz listu prilaže se izjava o pristanku u uvrštenje u listu kandidata za predstavnika radnika u školski odbor.

**5. Popis birača**

Ravnatelj školske ustanove dužan je predsjedniku izbornog odbora u roku od tri radna dana od dana primitka zahtjeva dostaviti odvojeno dva popisa radnika. Popis svih radnika koji imaju biračko pravo i u radnom odnosu su u školskoj ustanovi na dan izrade popisa i popis radnika koji nemaju biračko pravo. Pravo glasovanja nema ravnatelj školske ustanove i članovi njegove obitelji ako su zaposleni u školskoj ustanovi. U roku od tri radna dana od dana dostavljanja ovih popisa radnika izborni odbor izrađuje i objavljuje popis birača na oglasnoj ploči školske ustanove. Svaki radnik ima pravo u roku od tri radna dana od dana objavljivanja popisa podnijeti izbornom odboru prigovor na popis birača.

**6. Glasački listić**

Izborni odbor odlučuje o broju glasačkih listića koji će biti pripremljeni za glasovanje za izbor predstavnika radnika u školski odbor, a koji broj ne smije biti manji od broja radnika upisanih u popis birača niti veći za više od pet posto broja glasovanja. Glasački listići se označavaju serijskim brojem i moraju sadržavati ime i prezime te vlastoručni potpis predsjednika izbornog odbora i pečat školske ustanove. Pri dnu glasačkog listića stavlja se napomena o načinu glasovanja („Glasuje se isključivo zaokruživanjem rednog broja.“). Glasovanje je valjano ako je glasovalo najmanje jedna trećina radnika školske ustanove s biračkim pravom.

**7. Zapisnik o prethodnim rezultatima izbora za predstavnika radnika u školski odbor** stavlja se na oglasnu ploču školske ustanove. Svaki radnik ima pravo u roku tri radna dana od objavljivanja zapisnika podnijeti izbornom odboru pisanu prijavu ako smatra da je bilo o nepravilnosti u postupku izbora za predstavnika radnika u školski odbor. Izborni odbor obvezan je odlučiti o prijavi nepravilnosti u roku od tri radna dana od dana dostave prijave te svoju odluku dostaviti podnositelju prijave. Izborni odbor, ako utvrdi da postoje nepravilnosti u izbornom postupku, može donijeti odluku o ponavljanju čitavog izbornog postupka ili njegovog dijela. Po proteku roka za podnošenje prigovora na nepravilnosti u provedenom izbornom postupku za predstavnika radnika u školski odbor izborni odbor mora objaviti konačne rezultate izbora za predstavnika radnika. Izborni odbor o konačnim rezultatima izbora sastavlja zapisnik.

**8. Zapisnik o konačnim rezultatima izbora za predstavnika radnika u školski odbor** objavljuje se na oglasnoj ploči po proteku roka od tri radna dana za podnošenje prigovora o nepravilnostima u izbornom postupku. Jedan primjerak zapisnika dostavlja se ravnatelju škole, sindikatu odnosno sindikatima koji su podnijeli liste i nositelju liste ako je listu podnijela skupina od najmanje dvadeset radnika.